Εκλογές στην Αγία Λουκία

Στην Αγία Λουκία διεξάγονται **εκλογές** για κοινοβούλιο κάθε 5 χρόνια. Το 1953 δόθηκε σε όλους τους κατοίκους της χώρας (άνδρες και γυναίκες) το δικαίωμα ψήφου, το οποίο σήμερα χορηγείται στην ηλικία των 18 ετών. Από το 1964 μέχρι το 1979 την εξουσία κατείχε το Ενωμένο Κόμμα Εργατών, μέχρι που το διαδέχθηκε στην εξουσία το Εργατικό Κόμμα Αγίας Λουκίας (μέχρι το 1982). Το Κόμμα Ενωμένων Εργατών κέρδισε ξανά τις εκλογές του 1982 και κυριάρχησε μέχρι τη νέα άνοδο των Εργατικών, του 1997, οπότε πρωθυπουργός έγινε ο Κένι Άντονι.
Το 2006 η κυβέρνηση έχασε τις εκλογές και νέος πρωθυπουργός έγινε ο βετεράνος ηγέτης του Κόμματος των Ενωμένων Εργατών, Τζον Κόμπτον.

Ο Κόμπτον απεβίωσε τον Σεπτέμβριο του 2007 και υπηρεσιακός πρωθυπουργός ανέλαβε ο Στίβενσον Κινγκ. Μετά τις εκλογές του 2011, επέστρεψε στην πρωθυπουργία ο Κένι Άντονι. Ο τελευταίος παραιτήθηκε τον Ιούνιο του 2016 έπειτα από την ήττα του κόμματός του στις εκλογές από το Κόμμα Ενωμένων Εργατών. Νέος πρωθυπουργός ανέλαβε ο Άλεν Τσάστνετ. Μετά την ήττα του Ενωμένου Κόμματος Εργατών στις εκλογές του 2021, νέος πρωθυπουργός ανέλαβε ο Εργατικός Φίλιπ Τζ. Πιερ.

## Πρόσφατες γενικές εκλογές (2025)

Στις γενικές εκλογές την 1η Δεκεμβρίου 2025 πέτυχε σαρωτική νίκη το κυβερνών Εργατικό Κόμμα του πρωθυπουργού Φίλιπ Τζ. Πιερ, το οποίο αύξησε τόσο τον αριθμό των εδρών του όσο και το ποσοστό του στη λαϊκή ψήφο. Αυτή ήταν η πρώτη φορά από την ανεξαρτησία που μια εν ενεργεία κυβέρνηση βελτίωσε την επίδοσή της όταν διεκδικούσε δεύτερη συνεχόμενη θητεία. Η αντιπολίτευση με το Κόμμα Ενωμένων Εργατών έχασε περαιτέρω έδαφος σε σχέση με τις προηγούμενες εκλογές, κερδίζοντας μόνο 1 έδρα, επίδοση που ισοφαρίζει τη χειρότερη στην ιστορία του κόμματος μαζί με τις εκλογές του 1997. Ήταν επίσης η πρώτη φορά που μια κυβέρνηση επανεκλέγεται για δεύτερη συνεχόμενη θητεία από τις εκλογές του 2001, τερματίζοντας ένα σερί 24 ετών μονοετών κυβερνήσεων.

## Ιστορικό εκλογών
### Πριν την ανεξαρτησία (1925-1979)
#### 1925-1951
Οι πρώτες γενικές εκλογές για την ανάδειξη 12μελούς Νομοθετικού Συμβουλίου έγιναν στις 9 Μαρτίου 1925. Διεκδικήθηκαν μόνο οι 2 από τις 3 έδρες που αναδείχθηκαν με τις εκλογές και αμφότερα τα μέλη εξελέγησαν χωρίς αντίπαλο. Τα υπόλοιπα μέλη του συμβουλίου διορίστηκαν.
Ακολούθησαν εκλογές το 1928 και το 1931.

#### 1951
Στις γενικές εκλογές που διεξήχθησαν στις 12 Οκτωβρίου 1951, κέρδισε το Εργατικό Κόμμα Αγίας Λουκίας εξασφαλίζοντας τις 5 από τις συνολικά 8 έδρες.

#### 1954
Στις 23 Σεπτεμβρίου 1954 οι Εργατικοί επανέλαβαν τη νίκη τους κερδίζοντας ισάριθμες έδρες με τις προηγούμενες εκλογές. Η συμμετοχή ήταν 49,4%.

#### 1957
Οι επόμενες εκλογές διενεργήθηκαν στις 18 Σεπτεμβρίου 1957 με το 56,8% του εκλογικού σώματος να προσέρχεται στις κάλπες. Σε εκείνες τις εκλογές η νίκη του Εργατικού Κόμματος ήταν ακόμα μεγαλύτερη από τις προηγούμενες εκλογικές αναμετρήσεις, καθώς κέρδισαν όλες τις έδρες εκτός από μία στο κοινοβούλιο. Την επόμενη χρονιά (25 Μαρτίου 1958) στην Αγία Λουκία έγιναν εκλογές, που οδήγησαν σε νίκη των Εργατικών, στο πλαίσιο των ομοσπονδιακών εκλογών στις Δυτικές Ινδίες.

#### 1961
Οι έδρες που αναδείχθηκαν με εκλογές αυξήθηκαν από 8 σε 10 στις εκλογές που έγιναν στις 14 Απριλίου 1961. Το Εργατικό Κόμμα θριάμβευσε, κερδίζοντας τις 9 από τις 10 έδρες της βουλής.

#### 1964
Για πρώτη φορά ένα άλλο κόμμα και όχι το Εργατικό κέρδισε τις εκλογές του 1964. Η ψηφοφορία διεξήχθη στις 25 Ιουνίου και η συμμετοχή διαμορφώθηκε στο 51,9%. Το νεοσύστατο Ενωμένο Κόμμα Εργατών αναδείχθηκε σε νικητή με 6 έδρες, ενώ το μέχρι πρότινος κυβερνών Εργατικό Κόμμα καταποντίστηκε στις 2 έδρες. 

#### 1969
Το Ενωμένο Κόμμα Εργατών διατηρήθηκε στην εξουσία, καθώς επικράτησε και στον εκλογικό αγώνα του 1969. Η ψηφοφορία έγινε στις 25 Απριλίου, με το ποσοστό συμμετοχής να καταγράφεται στο 53,2%. Το Ενωμένο Κόμμα Εργατών κατέλαβε 6 έδρες και οι Εργατικοί 3. 

#### 1974
Στις επόμενες γενικές εκλογές που έγιναν στις 7 Μαΐου 1974, οι έδρες που διεκδικήθηκαν ήταν πλέον 17. Με τη συμμετοχή να είναι πολύ υψηλή (84,1%), το Ενωμένο Κόμμα Εργατών κέρδισε άλλη μία νίκη, με 10 έδρες έναντι 7 για τους Εργατικούς.

### Μετά την ανεξαρτησία
#### 1979
Στις 2 Ιουλίου 1979 έγιναν οι πρώτες γενικές εκλογές στην Αγία Λουκία, έπειτα από την ανεξαρτησία της χώρας από το Ηνωμένο Βασίλειο, που κηρύχθηκε τον Φεβρουάριο της ίδιας χρονιάς. Το Εργατικό Κόμμα επέστρεψε στην εξουσία, κερδίζοντας 12 επί συνόλου 17 εδρών στην εθνοσυνέλευση σε αντίθεση με το Ενωμένο Κόμμα Εργατών, που έπεσε στις 5 έδρες. Η συμμετοχή ήταν 68%. 

#### 1982
Οι πρώτες εκλογές της δεκαετίας του '80 (3 Μαΐου 1982) κερδήθηκαν από το Ενωμένο Κόμμα Εργατών, που κατέλαβε τις 14 έδρες από τις συνολικά 17 της εθνοσυνέλευσης. Η συμμετοχή διαμορφώθηκε στο 66,9%. Το νεοσύστατο Προοδευτικό Εργατικό Κόμμα έλαβε μία έδρα και δύο πήρε το Εργατικό Κόμμα.

#### 1987
Το 1987 τον μήνα Απρίλιο έγιναν δύο εκλογικές αναμετρήσεις. Στις εκλογές που έγιναν στις 6 Απριλίου το Ενωμένο Κόμμα Εργατών κέρδισε τις 9 από τις συνολικά 17 έδρες, με συμμετοχή 60,8%. Καθώς το κόμμα εκείνο είχε πλειοψηφία μόλις μίας έδρας (με 9 έδρες έναντι 8 για τους Εργατικούς), ο πρωθυπουργός Τζον Κόμπτον προκήρυξε πρόωρες εκλογές προκειμένου να ενισχυθεί η δύναμη του κόμματός του. Οι εκλογές εκείνες διεξήχθησαν στις 30 Απριλίου (με συμμετοχή 64,7%) και το ποσοστό του κόμματος αυξήθηκε σε 53,2%. Ωστόσο, οι Εργατικοί διατήρησαν τις 8 έδρες τους και έτσι η πλειοψηφία της μιας έδρας για το Κόμμα Ενωμένων Εργατών παρέμεινε.

#### 1992
Το ποσοστό συμμετοχής στις επόμενες γενικές εκλογές (27 Απριλίου 1992) ήταν 62,8%. Το κυβερνών Ενωμένο Κόμμα Εργατών αύξησε τη δύναμή του σε έδρες, καταλαμβάνοντας τις 11 επί συνόλου 17 εδρών. Οι Εργατικοί κατέλαβαν 6 έδρες.

#### 1997
Στις 23 Μαΐου 1997 διεξήχθησαν γενικές εκλογές με συμμετοχή 66,1%. Οι Εργατικοί κατήγαγαν μεγάλη νίκη, καταλαμβάνοντας τις 16 από τις συνολικά 17 έδρες του νομοθετικού σώματος. Πρωθυπουργός ανέλαβε ο Κένι Άντονι.

#### 2001
Με ποσοστό συμμετοχής της τάξης του 52,3%, διενεργήθηκαν γενικές εκλογές στις 3 Δεκεμβρίου 2001. Το αποτέλεσμα ήταν ξανά νικητήριο για το Εργατικό Κόμμα Αγίας Λουκίας, που κέρδισε 14 από τις συνολικά 17 έδρες, με τις υπόλοιπες να περιέρχονται στο Κόμμα Ενωμένων Εργατών. Τον Μάρτιο του 2006 στο Κεντρικό Κάστρις έγινε επαναληπτική εκλογή, με την έδρα να κερδίζει ένας ανεξάρτητος υποψήφιος.  Έτσι, το Εργατικό Κόμμα έχασε την έδρα που είχε κερδίσει στις δύο προηγούμενες εκλογικές αναμετρήσεις. 

#### 2006

Το Ενωμένο Κόμμα Εργατών με αρχηγό τον Τζον Κόμπτον επανήλθε στην εξουσία έπειτα από τις εκλογές του 2006, που έγιναν στις 11 Δεκεμβρίου.

#### 2011

Οι επόμενες γενικές εκλογές διεξήχθησαν στις 28 Νοεμβρίου 2011.Το Εργατικό Κόμμα κέρδισε 11 επί συνόλου 17 εδρών και ο ηγέτης του, Κένι Άντονι, επέστρεψε στην πρωθυπουργία.

### 2016

Στις εκλογές που διεξήχθησαν στις 6 Ιουνίου 2016 και είχαν ως αποτέλεσμα την ήττα του κυβερνώντος Εργατικού Κόμματος και την συνακόλουθη παραίτηση του πρωθυπουργού Κένι Άντονι. Νέος πρωθυπουργός έγινε ο ηγέτης του Κόμματος Ενωμένων Εργατών, Άλεν Τσάστνετ.

### 2021

Στις εκλογές που διεξήχθησαν στις 26 Ιουλίου 2021 το αποτέλεσμα ήταν η νίκη για το αντιπολιτευόμενο Εργατικό Κόμμα Αγίας Λουκίας, το οποίο κέρδισε 13 από τις 17 έδρες του σώματος, ενώ το κυβερνών Ενωμένο Κόμμα Εργατών (Αγία Λουκία) έχασε εννέα από τις έντεκα έδρες του. Νέος πρωθυπουργός ανέλαβε ο Φίλιπ Τζ. Πιερ.

## Παραπομπές


*